Un bărbat fugit din România după ce a fost condamnat la zece ani şi patru luni de închisoare pentru că a agresat sexual două fetiţe de şapte şi de opt ani a fost găsit în Marea Britanie şi adus în ţară, a anunţat, vineri, ministrul Justiţiei, Alina Gorghiu, potrivit Agerpres.
"Vasile Mihăilă a agresat sexual două fetiţe de şapte şi de opt ani, fetele concubinei sale. A fost condamnat la zece ani şi patru luni de închisoare, a fugit din ţară, l-am găsit în Marea Britanie, l-am adus şi acum execută pedeapsa în penitenciarul din România, aşa cum este firesc.
Dragele mele fete, mă preocupă să ştiu că sunteţi în siguranţă, asta este miza mea ca ministră al Justiţiei, să aducem în ţară tipul acesta de nemernici care fac astfel de fapte împotriva copiilor", a declarat Alina Gorghiu, într-un mesaj publicat pe pagina sa de Facebook.